Kontanthjælpsmodtageren Kim Osbøl er mandag dømt for at have chikaneret tre navngivne sagsbehandlere på de sociale medier.

Det har retten på Frederiksberg besluttet. Kim Osbøl dømmes til at betale otte dagsbøder på hver 625 kroner - i alt 5.000 kroner.

Kim Osbøl havde delt en række opslag og videoer på de sociale medier, hvor han blandt andet beskyldte sagsbehandlerne for at lyve.

Desuden delte han fotos fundet på de sociale medier og information om sagsbehandlernes løn og uddannelse. Opslagene var ikke direkte henvendt medarbejderne, men var delt på sider, hvor jobcenter-medarbejderne kunne opdage dem.

I domsafsigelsen, som Avisen.dk er i besiddelse af, lyder det at: "Ytringerne, som er indeholdt i opslagene, har et sådant omfang og en så grov karakter, at de på grundlag af bemærkningerne til lovbestemmelsen må anses for chikanerende samt generelt og konkret egnede til at udgøre en krænkelse af de omtalte personers fred."

Retten lægger desuden til grund, at ytringerne var rettet mod tre navngivne sagsbehandlere. Ytringerne "findes ud fra en samlet vurdering at have en så grov, tillidsskadende og personlig karakter, at de overstiger, hvad en person i offentlig tjeneste må anses at skulle tåle," står der i dommen.

Kim Osbøl var i alt tiltalt for fire forhold, hvoraf han frifindes for to af dem. Han vil nu få sin advokat til at kigge på, hvad mulighederne er for at gå videre med sagen.

- Det eneste jeg har fortalt er sandheden på mit sprog. Jeg fortæller blot, hvad der er foregået i min sag, og jeg har dokumentation for det hele. Derfor kan jeg ikke se, hvad jeg har gjort, der er så grovt. Det er bare sandheden, siger Kim Osbøl til Avisen.dk om dommen.

Kim Osbøl har svært ved at forholde sig til, hvad dommen konkret siger, da den er juridisk formuleret. Men han understreger, at han ikke kan betale de 5.000 kroner.

Synes du, dommen er den rigtige? Ja Nej Ved ikke

Sagen er en af de første, der er rejst på baggrund af skærpede regler, der trådte i kraft i december 2016 for at beskytte offentligt ansatte mod chikane.

Om loven: Paragraf 119A trådte i kraft i december 2016 som en ekstra beskyttelse af offentligt ansatte. I forvejen kunne vold og trusler straffes, men den nye paragraf giver mulighed for at straffe folk, som krænker en offentligt ansats fred ”ved at kontakte, forfølge eller på anden måde chikanere den pågældende under udførelsen af tjeneste eller hvervet i anledning af samme”. Strafferammen er bøde eller fængsel op til to år. Fordi skærpelsen er så ny, er der kun få sager, som er afgjort. Avisen.dk har tidligere afdækket, at mere end hver tredje sagsbehandler i jobcentre har oplevet at de selv eller en kollega er blevet hængt ud offentligt i for eksempel læserbreve eller på sociale medier. UDVID

Den er dermed principiel. På den ene side er borgerens ret til at ytre sig om offentligt ansatte, hvis de er utilfredse med sagsbehandlingen. På den anden side hensynet til offentligt ansatte og respekt for, at de skal have lov at passe deres arbejde i fred.

Avisen.dk har tidligere talt med både kontanthjælpsmodtageren Kim Osbøl og sagsbehandler Henriette Sommer om sagen.

Sagbehandler: Glad for dommen

Henriette Sommer er glad for, at dommen er faldet ud til hendes fordel. Hun kalder dommen en vigtig dom, der understreger, hvor grænserne går for, hvordan man kan ytre sig om sagsbehandlere.

- Det vigtige for mig er, at man ikke bare kan svine folk til, som det passer en. Jeg har ikke haft nogle intentioner om, at han skulle i fængsel, men jeg ville have rettens ord for, at det ikke er okay, at hænge mig ud og dele billeder på nettet, siger Henriette Sommer til Avisen.dk.

Hun forstår godt, at der kan være vrede overfor systemet, men understreger, at det ikke skal gå udover de ansatte.

- Det kan godt være, at man er utilfreds med loven, og jeg erkender, at systemet til tider kan være langhåret. Men man skal gå efter bolden og ikke manden. Jeg er en lille brik i et kæmpe system, der skal forvalte den lovgivning, der er stukket ud over os alle sammen, siger Henriette Sommer.